Η πρώτη μεταγραφή του Παναθηναϊκού είναι γεγονός!



Όπως αναμενόταν, οι πράσινοι ανακοίνωσαν την απόκτηση του Έλληνα αμυντικού, ο οποίος υπέγραψε συμβόλαιο για τα επόμενα 2,5 χρόνια.



Ο 30χρονος άσος... δεν πτοείται από τα προβλήματα που αντιμετωπίζει ο σύλλογος και δηλώνει έτοιμος να συμβάλλει στην «αναγέννησή» του στο δεύτερο μισό της σεζόν, ενώ έκανε ειδική μνεία στον Μαρίνο Ουζουνίδη, ο οποίος ήταν ακόμη ένας σημαντικός λόγος για να πάει στο τριφύλλι.



Η ανακοίνωση



«Πρώτη μετεγγραφή του Παναθηναϊκού για τη χειμερινή περίοδο. Η ΠΑΕ Παναθηναϊκός ανακοινώνει την απόκτηση του Βαγγέλη Οικονόμου, ο οποίος υπέγραψε συμβόλαιο συνεργασίας διάρκειας 2,5 ετών. Καλωσορίζουμε τον Βαγγέλη στον Παναθηναϊκό και του ευχόμαστε κάθε επιτυχία.».



Οι πρώτες του δηλώσεις



«Ξέρω ότι έρχομαι σε μια μεγάλη ομάδα. Μπορεί να αντιμετωπίζει κάποια προβλήματα αλλά σαν σύλλογος είναι μεγάλος με πολύ κόσμο. Έπαιξε πολύ σημαντικό ρόλο ο προπονητής, ο Μαρίνος Ουζουνίδης. Μου μίλησε και ο ίδιος κατ’ ιδίαν. Ξέρω ότι έρχομαι σε μια μεγάλη ομάδα με πολλές απαιτήσεις βάσει ιστορίας. Η ποδοσφαιρική μου φιλοσοφία συμβαδίζει με αυτή του Παναθηναϊκού. Έρχομαι να βοηθήσω την ομάδα να κάνουμε μια καλή πορεία στο δεύτερο γύρο γιατί η βαθμολογική συγκομιδή έως τώρα δεν αντικατοπτρίζει τις πραγματικές δυνατότητες του Παναθηναϊκού», δήλωσε ο Βαγγέλης Οικονόμου λίγο μετά την υπογραφή του συμβολαίου του.



Το βιογραφικό του ποδοσφαιριστή



Ο Οικονόμου γεννήθηκε στις 18 Ιουλίου 1987 στην Κόρινθο. Ξεκίνησε το ποδόσφαιρο στην τοπική ομάδα της Κορίνθου ενώ το 2005 μετεγγράφηκε στον Ιωνικό Νικαίας, απ' όπου δόθηκε αρχικά δανεικός στη Θύελλα Πατρών και μετά στον Άγιο Δημήτριο. Μετά από μία διετία επέστρεψε στη Νίκαια και αποτέλεσε βασικό στέλεχος της ομάδας στη Β' Εθνική, ενώ παράλληλα κατέγραψε συμμετοχές στην Εθνική Νέων. Το 2009 ήταν η ώρα της Super League για τον Οικονόμου παίζοντας με την Καβάλα. Στη μακεδονική ομάδα έμεινε δύο χρόνια ώσπου τη σεζόν 2011-12 μεταπήδησε στον Ατρόμητο και έπαιξε στον τελικό του Κυπέλλου. Το καλοκαίρι του 2012 μεταναστεύει στη Σκωτία για λογαριασμό της Ρος Κάουντι. Εκεί έμεινε ένα χρόνο και επέστρεψε στην Ελλάδα για λογαριασμό της Βέροιας, όπου έμεινε μόνο έξι μήνες οπότε και επέστρεψε στη Ρος Κάουντι. Το 2014 γύρισε στην Ελλάδα για τον Πανιωνίο όπου παρέμεινε έως και λίγες ημέρες πριν οπότε και έμεινε ελεύθερος.